Euromonitor očekuje da će se u razdoblju od 2018. do 2024. broj vlasnika ljubimaca povećati za 22 posto, od čega 18 posto vlasnika pasa. Procjenjuje se da trenutno 80 milijuna europskih kućanstava posjeduje barem jednog kućnog ljubimca, dok u Hrvatskoj, prema istraživanju Gfk-a iz 2017, imamo 300 tisuća mačaka i 380 tisuća pasa kao kućnih ljubimaca. Nevjerojatno zvuči da nitko od većih proizvođača hrane u Hrvatskoj nije razvio vlastiti brend i pokušao pratiti ovu unosnu nišu. No manji poduzetnici i obrtnici u Hrvatskoj iskoristili su ove trendove i pokrenuli maštovite biznise poput samouslužnih praonica za pse, razne hotele i vrtiće, proizvodnju domaćih poslastica, odjeće i dizajnerskog namještaja.

Evo nekih primjera:

Zoo City, maloprodajni lanac

Zoo City ima 21 poslovnicu diljem Hrvatske, a značajan dio njih je na najfrekventnijim prodajnim mjestima, u šoping centrima, što ga čini najrasprostranjenijim lancem specijaliziranim za ljubimce u Hrvatskoj.

- Najveća prednost ZOO CITY-a je znanje, stručnost, razumijevanje, ljubav prema ljubimcima te savjetodavna prodaja. U našim poslovnicama stručni suradnici savjetuju kupce i pružaju im informacije vezane uz cijeli niz potreba njihovih ljubimaca. U cijelom svijetu pa tako i u Hrvatskoj prisutan je trend 'humanizacije' ljubimaca. To se onda odražava i na ponašanje vlasnika ljubimaca koji im pružaju kvalitetniju prehranu, bolje veterinarske tretmane te opremu – istaknuo je Edvard Varda, direktor Zoo Hoobyja, u čijem se vlasništvu nalazi maloprodajni lanac Zoo City.

Royal Cat Hotel, prvi hotel za mačke

U Dugom Selu nedavno je otvoren prvi hotel za mačke, u kojeg je poduzetnica Mirjana Sović uložila 230 tisuća kuna. U dvije prostorije nalazi se 16 vip i devet klasičnih mačjih apartmana izgrađenih od drveta, u kojima dnevno boravi oko 35 mačaka. Dan u hotelu košta između 100 i 150 kuna, ovisno o kategoriji smještaja, a mogu se dogovoriti i dodatne usluge poput dnevnog vrtića, odlaska veterinaru te spa paketa koji uključuje njegu mace.

- Potražnja za smještajem je veća od očekivane. Velika je razlika između privatnih čuvanja maca u dnevnom boravku i specijaliziranog hotela poput našeg, što iz higijenskih razloga, što zbog specifičnog smještaja, ali i činjenice da vlasnici putem live streama imaju uvid u to što se događa u hotelu i svojeg ljubimca mogu vidjeti 24 sata na dan. Trenutno tražimo veći prostor za hotel – istaknula je Sović.

Robowski Pet Furniture, dizajnerski namještaj

Osnivačica brenda Robowski Jelena Bralić, osmislila je potpuno novi koncept modernog dizajnerskog namještaja za kućne ljubimce.

- Iz godine u godinu evidentan je sve veći interes i potražnja za našim proizvodima, kupci traže proizvode za ljubimce, koji će biti funkcionalni te se s lakoćom integrirati u postojeći interijer. Osim privatnih vlasnika, naši kupci su i luksuzne pet friendly vile i hoteli, koji su u našim proizvodima prepoznali mogućnost iskoraka u pružanju usluge prema gostima koji dolaze na odmor sa svojim kućnim ljubimcima, a kojih je sve više – istaknula je Bralić koja u budućnosti želi izvoziti te povećati B2B segment poslovanja.

Pets Only, čuvanje, šetnja i organizacija rođendana

Saša Španović jedna je od rijetkih šetačica pasa koja u Hrvatskoj ima registriranu tvrtku. Bavi se šetnjom i čuvanjem pasa, a kako se na tržištu trendovi neprestano mijenjaju, pojavljuje se potražnja i za novim uslugama.

- Trenutno je kod nas u trendu nova usluga, organizacija rođendana kućnih ljubimaca. Vlasnik psa dogovori termin, a mi organiziramo slavlje: tortu, poklone, fotografa. Kod nas posla ima uvijek, do te mjere da se klijenti koji trebaju šetnju psa, odbijaju ukoliko ne dogovore termin na vrijeme. Sve više ljudi otvara obrte koji nude usluge šetanja i mislim da je konkurencija zdrava stvar. Raste i svijest o kontroliranoj kupnji čistokrvnih pasa te udomljavanjima, tako da broj kućnih ljubimaca raste, a sve više ljudi ima i po dva ili više pasa i mačaka – istaknula je Španović. Njezin dugoročni plan je širenje poslovanja u druge gradove te na veterinarske apoteke, pet shopove ili salone za pse.

Capa pet – bistro i adventski štand

Dvije poduzetnice, Viktorija Šebalj i Maja Cvetković, preuzele su prodajni prostor u središtu Zagreba i otvorile bistro za kućne ljubimce, u kojem su najprodavaniji proizvodi ručno rađene poslastice za pse i mačke, od prirodnih sastojaka, bez konzervansa i aditiva. U bistrou se ljubimci mogu počastiti i tortom, muffinom ili pak zdravim vinom za pse i mačke. Mlade poduzetnice osmislile su i brend Dawg Swag koji se bavi proizvodnjom proizvoda za pse, poput odjeće, ogrlica i povodaca te modnih dodataka kojeg žele plasirati na inozemno tržište. U blagdansko vrijeme u sklopu Adventa na Fuliranju imaju i vlastiti štand, gdje prodaju poslastice u obliku božićnog drvca, srca, zvijezde i sl., u raznim okusima.

- Posebno nas vesele reakcije posjetitelja, koji su oduševljeni konceptom bistroa. Imamo ih puno iz inozemstva, oni svojim ljubimcima naše poslastice nose kao poklon, ali i kao poseban suvenir – istaknula je Šebalj.